section_heading: Engleska kraljica
paragraph_text: Nakon debakla svog petog braka s Katarinom Howard, djevojkom koja je bila trideset godina mlađa od njega, Henrik VIII. se našao u novom položaju. Prvi put u njegovoj zamršenoj bračnoj karijeri, niti jedna žena koja bi eventualno mogla biti njegovom ženom nije željela doživjeti sudbinu svojih prethodnica. Henrik je navršio pedeset i jednu godinu kada je Katarina Howard bila smaknuta. Bio je debeo, često prikovan za krevet i trpio je velike bolove. Njegova raspoloženja su postala mračna i postao je osvetoljubiv. Dvor mu se kolebao između sukobljenih katolika i protestanata. Oba protivnička tabora čekala su tko će biti njegovom novom ženom kako bi iz te činjenice mogli izvući kakvu političku korist iz njezina utjecaja na ostarjelog Henrika. Nitko u tome trenutku nije mogao niti naslutiti koja bi žena riskirala život udavši se za ostarjelog kralja. Položaj kraljice bila je najveća čast za Engleskinju, ali Henrikovi prethodni brakovi pokazali su da je to bila i vrlo opasna čast. Nakon poniženja koje mu je pričinila Katarina Howard, Henrik je odlučio oženiti se ženom koja ga se ne bi usudila prevariti. mini|279x279px|[[Thomas Seymour, 1547. godine]] U toj situaciji Henrikov interes okrenuo se ka Katarini koja je tada bila trideset i jednu godinu stara udovica, što je cjelokupni dvor s olakšanjem prihvatio poučen ranijim iskustvima i kraljevom ćudljivom naravi. Katarina Parr imala je mnoge osobne kvalitete koje su privlačile Henrika. Imala je ugled iz prethodnih brakova kao dobra maćeha i k tome je bila intelektualka koja se naročitim žarom posvetila teologiji, ali je ujedno bila i žena otmjenog i profinjenog izgleda te ponašanja kakvo je postojalo i u Henrikovih prethodnih žena. Bila je dvadeset godina mlađa, visoka, živahna i duhovita, ljubazne i razborite prirode. No, Katarina bijaše zaljubljena u Thomasa Seymoura i njega je smatrala svojim budućim suprugom. Isti je, kad je zamijetio da je Henrik zainteresiran za Katarinu, počeo mudro uzmicati. I tako je Katarina Parr ponovo morala slijediti dužnost, a ne srce te je bila prisiljena ući u brak s bolesnim Henrikom. Ali Katarina je i dalje bila zaljubljena u Thomasa Seymoura, a brak s Henrikom doživljavala je kao dužnost.